Εισήγηση-παρουσίαση μελέτης από πλευράς Δ.Σ. ΚΕΔΚΕ

Από τον Αντιπρόεδρο της ΚΕΔΚΕ κ. Κωνσταντίνο Τζανακούλη

Αγαπητοί Δήμαρχοι, 

αγαπητοί Νομάρχες, 

αγαπητοί συνάδελφοι,

Όλοι μας σε αυτή την αίθουσα γνωρίζουμε πόσο ζοφερό προδιαγράφεται για τον πλανήτη μας το μέλλον, ειδικά από τη σκοπιά του θέματος που ήρθαμε να συζητήσουμε.

Οι καύσωνες, οι πλημμύρες, οι πυρκαγιές, η ξηρασία και η λειψυδρία έχουν χτυπήσει και τη δική μας πόρτα. Αν και, και πρέπει να μην το ξεχνάμε ποτέ αυτό, στα ζητήματα του περιβάλλοντος δεν υπάρχει δική μας πόρτα. Δεν υπάρχει καν πόρτα. Όλος ο κόσμος είναι ένα, ένα πολύ μικρό χωριό όπου, όμως, ο καθένας πρέπει να ξεκινήσει φροντίζοντας το σπίτι του.

Αυτό θελήσαμε να κάνουμε και εμείς κι έτσι πήραμε την απόφαση να αναθέσουμε στο Ινστιτούτο Τοπικής Αυτοδιοίκησης μια μελέτη για την διαχείριση και προστασία των υδατικών πόρων μέσα στο νέο νομοθετικό πλαίσιο και την υποχρέωση εναρμόνισης στην Οδηγία 2000/60/ΕΚ, η οποία παρουσιάζεται εδώ.

Το κάναμε αναγνωρίζοντας μια απλή πραγματικότητα: ότι η χώρα μας και η ευρύτερη περιοχή της ΝΑ Μεσογείου, αντιμετωπίζουν, εδώ και είκοσι χρόνια, προβλήματα στην επάρκεια των υδατικών πόρων. Οι ειδικοί επιστήμονες μας προειδοποιούν καθαρά πια ότι τα διάφορα φαινόμενα που σχετίζονται με την κλιματική αλλαγή, έχουν διαμορφώσει νέες ανησυχητικές συνθήκες: αύξηση της θερμοκρασίας, άνοδο της θάλασσας, μείωση του όγκου των ατμοσφαιρικών κατακρημνισμάτων. Περιβαλλοντικά ανησυχητικές αλλά και οικονομικά. Διεθνώς, άλλωστε, έχει αρχίσει μια κινητοποίηση και του επιχειρηματικού κόσμου που αναγνωρίζει ότι και με στενά οικονομοτεχνικά κριτήρια, η υποβάθμιση του περιβάλλοντος είναι οικονομικά ασύμφορη.

Αγαπητοί συνάδελφοι,

Ο χρόνος δεν είναι στο πλευρό μας. Η νέα νομοθεσία, η Κοινοτική Οδηγία κατ’ αναλογία των χρονοδιαγραμμάτων που τίθενται διεθνώς από τον ΟΗΕ, προβλέπει το 2015 ως χρονικό ορόσημο επίτευξης των στόχων της νέας νομοθεσίας. Δεν είναι πολύ, δεν είναι και λίγο. Πρέπει όμως να λάβουμε υπόψη μας ότι τα διάφορα στάδια εφαρμογής των πολιτικών για τα νερά καθώς και τα μέτρα τα οποία πρέπει να ληφθούν για την επίτευξη της καλής κατάστασης, απαιτούν δράσεις πολύπλοκες και χρονοβόρες.

Γι’ αυτό οφείλουμε να δράσουμε άμεσα. Και να δράσουμε μαζί. Να συνεργαστούμε όλη η Αυτοδιοίκηση, πρωτοβάθμια και δευτεροβάθμια. Το γεγονός ότι κάνουμε μαζί αυτό το Συνέδριο, το γεγονός ότι αντιμετωπίζουμε από κοινού το πρόβλημα, συνιστά ήδη ένα σημαντικό πρώτο βήμα, στέλνει ένα πολύ θετικό και σημαδιακό μήνυμα στους πολίτες και στους αρμόδιους.

Εμείς, ως Τοπική Αυτοδιοίκηση, έχουμε την ευθύνη για την κατασκευή και διαχείριση των έργων ύδρευσης – αποχέτευσης και των δικτύων ομβρίων. Σε ομαδικά αρδευτικά έργα, ο έλεγχος ανήκει κυρίως στη Νομαρχιακή αυτοδιοίκηση. Όπως και να έχει, πάντως, και ανεξάρτητα από το μέγεθος τους, οι υπηρεσίες ύδρευσης ή άρδευσης έχουν την ευθύνη για την διάθεση νερού στους πολίτες και στις επιχειρήσεις που πρέπει να είναι σε καλή κατάσταση ποιοτικά και ταυτόχρονα να καλύπτει τις ανάγκες. Ποιότητα και ποσότητα, οι πιο σημαντικοί παράγοντες. Για σήμερα και για το μέλλον.
Είναι κυρίαρχος ο ρόλος μας, ο ρόλος της Αυτοδιοίκησης για την συνετή και αειφόρα χρήση του νερού, για την μείωση της αλόγιστης χρήσης και για την προστασία της ποιότητας. Το λογαριασμό,  το στέλνουμε ήδη από τώρα στις επόμενες γενεές, στα παιδιά και στα εγγόνια μας.

Αγαπητοί συνάδελφοι,

Οι επιστήμονες θέτουν υπόψη μας μερικά δεδομένα που δείχνουν καθαρά αυτό που λίγο πολύ όλοι αντιλαμβανόμαστε: ότι ξεκινάμε με μερικές πρόσθετες δυσκολίες. Πολύ απλά γιατί η διαχείριση και η προστασία των υδατικών πόρων σε μια χώρα όπως η Ελλάδα, είναι έτσι κι αλλιώς δύσκολη επειδή η γεωλογική δομή και το ανάγλυφο έχουν ιδιαιτερότητες, επειδή η οικιστική ανάπτυξη, οι υδροβόρες καλλιέργειες και η τουριστική πραγματικότητα στις παραθαλάσσιες περιοχές έχουν διαμορφώσει συνθήκες ελλειμματικού ισοζυγίου στις χρήσεις νερού.

Είναι επιτακτική αναγκαιότητα, επομένως, να εφαρμοστεί μια νέα υδατική πολιτική που να συμβάλλει στην ανάπτυξη των υδατικών πόρων και στην προστασία του περιβάλλοντος.  Μια πολιτική που αφορά στο σύνολο του πληθυσμού με προφανείς κοινωνικοοικονομικές ωφέλειες.

Η εφαρμογή των σχεδίων διαχείρισης του νερού, συνδέεται με την ανάγκη επίλυσης των ακόλουθων προβλημάτων της επικράτειας.

· Τα συγκρουόμενα συμφέροντα των χρήσεων του νερού.

· Τη μείωση του υδατικού δυναμικού λόγω της φθίνουσας πορείας των ατμοσφαιρικών κατακρημνισμάτων.

· Την έλλειψη, συγχρόνων  αρδευτικών δικτύων και έργων ομαδικής εκμετάλλευσης. 

· Τη σπατάλη νερού από υδροβόρες μεθόδους άρδευσης και τα δίκτυα μεταφοράς ή διανομής των γεωτρήσεων ( έως και 50%). 

· Την αύξηση της ρύπανσης των νερών από παραγωγή αποβλήτων.

· Την μείωση της παροχής των πηγαίων νερών, που αποτελεί άμεσο κίνδυνο αφανισμού για βιότοπους και οικοσυστήματα. 

· Τον κίνδυνο τοπικής εξάντλησης των αποθεμάτων υπογείου νερού, λόγω των εντατικών αντλήσεων από τις γεωτρήσεις.

· Την υποβάθμιση της ποιότητας των υδροφόρων (υφαλμύρωση) λόγω των υπερ-αντλήσεων και διείσδυση της θάλασσας.  

Αγαπητοί συνάδελφοι,

Σε αυτή την πραγματικότητα, αντίστοιχη αυτής που βιώνουν και άλλες χώρες, ήρθε να παρέμβει η Ευρωπαϊκή Ένωση. Οι βασικοί στόχοι της Οδηγίας 2000/60 είναι

· Να ανασχηματίσει την ευρωπαϊκή νομοθεσία, εισάγοντας ένα νέο μοντέλο για την διαχείριση των νερών κάθε μορφής.

· Να επιτύχει την καλή οικολογική και χημική κατάσταση, των υδατικών συστημάτων και να αποτρέψει την περαιτέρω υποβάθμισή τους.

· Να επιβάλει την υδατική διαχείριση σε επίπεδο λεκάνης απορροής ποταμού με συντονισμό όλων των χρήσεων νερού.

Σε αυτή τη λογική, η Κοινοτική Οδηγία υποχρεώνει τα κράτη - μέλη μέχρι το 2015 και μέσα από διαδοχικές φάσεις προγραμμάτων και δράσεων να επιτύχουν την «καλή» ποιοτική κατάσταση των υδάτων, έτσι όπως αυτή ορίζεται χημικά και βιολογικά στην Οδηγία.

Η ίδια Οδηγία, που έχει ενσωματωθεί στην εθνική νομοθεσία με το Νόμο 3199/2003 και το Π.Δ. 51/2007, εισάγει ορισμένες σημαντικές αρχές  όσον αφορά την πολιτική που θα πρέπει να ακολουθείται:

· Το νερό δεν είναι εμπορικό προϊόν αλλά αποτελεί κληρονομιά που πρέπει να προστατεύεται
· Το κόστος των παρεχόμενων υπηρεσιών ύδατος προς τον πολίτη θα πρέπει να ανακτάται
· Ο ρυπαίνων τους υδατικούς πόρους θα πληρώνει
· Καθιερώνεται Μητρώο προστατευμένων περιοχών για την προστασία οικοτόπων που εξαρτώνται από το νερό
· Προσδιορίζονται όλα τα υδατικά συστήματα που χρησιμοποιούνται για την ύδρευση και  που  παρέχουν νερό σε περισσότερα από 50 άτομα.

· Παρακολουθούνται αλλά και προστατεύονται τα υδατικά συστήματα που εξυπηρετούν ανθρώπινες ανάγκες άνω των 100 μ3 /ημερησίως

· Ορίζονται τα υδατικά συστήματα τα οποία πρόκειται μελλοντικά να χρησιμοποιηθούν για υδρευτική χρήση

· Καθορίζεται κατάλογος ουσιών που προκαλούν ρύπανση στα ύδατα, που θα επανεξετάζεται κατά καιρούς από Αρμόδια Επιτροπή της Ε.Ε.

· Καθιερώνονται κυρώσεις από τα κράτη – μέλη αποτρεπτικές για τους ρυπαίνοντες, που πρέπει να είναι ανάλογες και αυστηρές

Σε εφαρμογή αυτού του πλαισίου, με τον νόμο 3199/2003 δημιουργήθηκαν μια σειρά από κρίσιμα όργανα:

· Η Εθνική Επιτροπή Υδάτων, με μέλη 6 υπουργούς, που χαράζει την πολιτική για προστασία και διαχείριση των νερών.

· Το Εθνικό Συμβούλιο Υδάτων, που μας ενδιαφέρει πολύ άμεσα αφού υπό την προεδρία του υπουργού ΠΕΧΩΔΕ και μέλη τα κόμματα, μετέχουμε τόσο εμείς, ως ΚΕΔΚΕ όσο η ΕΝΑΕ και μια σειρά από άλλους φορείς με αντικείμενο την κατάσταση των υδάτων, τη συμβατότητα με το Κοινοτικό κεκτημένο, την εφαρμογή της νομοθεσίας. 

· Η Κεντρική Υπηρεσία Υδάτων στο ΥΠΕΧΩΔΕ που Καταρτίζει τα εθνικά προγραμμάτα προστασίας και διαχείρισης του υδατικού δυναμικού, συντονίζει όλες τις υπηρεσίες και τους φορείς που έχουν αρμοδιότητα στα νερά και εισηγείται τους κανόνες κοστολόγησης του νερού. Παρακολουθεί τα υδατικά συστημάτα και έχει την ευθύνη μέχρι το 2015 να επιτύχει η καλή κατάσταση των υδατικών πόρων της χώρας και την εναρμόνιση με την Οδηγία.

· Δημιουργούνται Διευθύνσεις Υδάτων σε κάθε Περιφέρεια, για την παρακολούθηση, προστασία και διαχείριση των νερών στα πεδία των λεκανών απορροής ευθύνης τους.

· Συνίσταται Περιφερειακό Συμβούλιο Υδάτων, όπου υπό την προεδρία κάθε Περιφερειάρχη συμμετέχουμε και εμείς, ως ΤΕΔΚ και ως Νομαρχιακές Αυτοδιοικήσεις για να γνωμοδοτούμε για τα σχέδια διαχείρισης, ενημέρωσης των πολιτών, και γενικά για κάθε θέμα σχετικό με την πορεία των υδατικών πόρων.

Αγαπητοί συνάδελφοι,

Υπάρχει πλέον ένα ικανό θεσμικό οπλοστάσιο το οποίο πρέπει να εκμεταλλευτούμε προς όφελος των περιοχών μας και των δημοτών μας.

Οι διοικητικές κυρώσεις είναι εξαιρετικά αυστηρές βάση του ευρωπαϊκού δόγματος «ο ρυπαίνων πληρώνει». Τα πρόστιμα μάλιστα τα επιβάλουν τόσο ο υπουργός όσο και εμείς, εσείς, οι Νομαρχιακές αρχές. Και δεν είναι μικρά. Ξεκινούν από 200.000 έως 600.000 ευρώ και πολύ σημαντικές, ακραίες περιπτώσεις, φτάνουν το 1,5 εκατομμύριο ευρώ και την παύση της δραστηριότητας της ρυπαίνουσας επιχείρησης.

Το δε Π.Δ. 51 του 2007

- Περιγράφει τις περιοχές λεκάνης απορροής ποταμού, και των υδατικών διαμερισμάτων, δίδει τους περιβαλλοντικούς στόχους και τα μέτρα για την επίτευξη αυτών στους υδατικούς πόρους (επιφανειακοί, υπόγειοι, κλπ).

- Εισάγει μέτρα για τα υδρευτικά συστήματα και επιβάλει στις Δ.Υ.Π. την παρακολούθηση, διασφάλιση της αειφορίας και της καλής τους κατάστασης. 

Για ένα σημαντικό θέμα όπως είναι η ανάκτηση του κόστους της τιμολόγησης και κοστολόγησης των υπηρεσιών ύδατος, απαιτεί ανάλυση ώστε μέχρι το 2010 να επιτευχθούν οι στόχοι προστασίας και διαχείρισης των υδατικών πόρων της χώρας. Και μη μας διαφεύγει πως το Π.Δ. εισάγει τη καταβολή κόστους χρήσης νερού, για να αντιμετωπιστούν σημειακές ή διάχυτες εστίες ρύπανσης.

Παράλληλα, προβλέπεται νομοθετικά πλέον ότι το σχέδιο διαχείρισης κάθε λεκάνης απορροής ποταμού θα πρέπει να έχει εγκριθεί μέχρι το τέλος του 2009 (διαβούλευση, κατάρτιση, αποδοχή, σχέδια). Ακόμη, δίνεται λεπτομερής αναφορά για τα προγράμματα παρακολούθησης των υδάτων και των προστατευόμενων περιοχών, τα προγράμματα μέτρων των σχεδίων διαχείρισης, των ειδικών μέτρων κατά της ρύπανσης και ειδικά των υπόγειων νερών, την διαδικασία δημοσιοποίησης των σχεδίων, την υποχρέωση υποβολής εκθέσεων στην Επιτροπή Ε.Κ. και τις κυρώσεις που επιβάλλονται σε όσους ρυπαίνουν τα νερά.

Αγαπητοί συνάδελφοι, 

Με το νέο θεσμικό πλαίσιο, υπάρχει ένα ευρύ πεδίο δράσεων για την Αυτοδιοίκηση που αν θέλαμε να το κωδικοποιήσουμε θα το εντοπίζαμε στα εξής:

· Ενεργός συμμετοχή στις διαβουλεύσεις διαχείρισης υδάτινων πόρων (θυμίζω πως τα ολοκληρωμένα σχέδια πρέπει να έχουν εκδοθεί έως το 2009), με στόχο της υποβολή προτάσεων και επιλογών.

·  Κοστολόγηση της ύδρευσης, με ανάκτηση του κόστους αποκατάστασης και κατανομή πόρων για τη βιώσιμη χρήση των υδάτων.

· Υπεράσπιση της ύδρευσης ως πρωτεύουσας χρήσης, με εφαρμογή μέτρων της τιμολόγησης νερού, ώστε να αντιμετωπίζεται το κόστος, και να αποκαθίσταται κάθε πρόβλημα στα υδροφόρα συστήματα.

· Φροντίδα ώστε κάθε απόφαση της πρωτοβάθμιας Τοπικής Αυτοδιοίκησης και της δευτεροβάθμιας Νομαρχιακής Αυτοδιοίκησης  να εντάσσεται σε ένα ευρύτερο μοντέλο αειφόρου ανάπτυξης των νερών στη λεκάνη απορροής ποταμού.

· Ίδρυση ενός ανά περιφέρεια Δημόσιου Εργαστηρίου για έλεγχο ποιότητας των υδάτων, για να έχει την ευθύνη των αναλύσεων η Πολιτεία, με προσιτό κόστος με διαφάνεια και ακρίβεια των στοιχείων.

· Ενημέρωση των πολιτών για τα θέματα των υδατικών πόρων, σε συνεργασία με τους επιστημονικούς φορείς, για αποδοχή των εισηγήσεων.

Στην Ελλάδα την υπηρεσία της ύδρευσης και αποχέτευσης την προσφέρουν στους πολίτες, οι επιχειρήσεις ύδρευσης και αποχέτευσης πού έχουν ιδρυθεί στα διάφορα αστικά κέντρα της χώρας ή οι αντίστοιχες υπηρεσίες των Δήμων και Κοινοτήτων. Στο σύνολο της επικράτειας λειτουργούν σήμερα 214 επιχειρήσεις ύδρευσης και αποχέτευσης. 

Από τη μια έχουμε τις ιδιωτικοποιημένες κρατικές επιχειρήσεις ύδρευσης και αποχέτευσης   (ΕΥΔΑΠ Α.Ε. και ΕΥΑΘ Α.Ε. για Αθήνα και Θεσσαλονίκη) και από την άλλη έχουμε τις κατά τόπους Δημοτικές Επιχειρήσεις Ύδρευσης και Αποχέτευσης (ΔΕΥΑ) όπου η Τοπική Αυτοδιοίκηση είναι ο μοναδικός κύριος της επιχείρησης.
Αυτές οι ΔΕΥΑ, αγαπητοί συνάδελφοι, στον τομέα της ύδρευσης εξυπηρετούν 1.300.000 συνδέσεις με το δίκτυο ύδρευσης, και απασχολούν 5.213 εργαζόμενους. Μάλιστα, από ένα σύνολο 127 ΔΕΥΑ με σχετική οργάνωση, οι 18 καλύπτουν το 45% του συνολικού πληθυσμού σε πόλεις άνω των 50.000 κατοίκων.  Οι 10 σε πληθυσμό από 30 – 50.000 κατοίκους εξυπηρετούν το 17%. Οι 59 σε πληθυσμό από 10 – 30.000 κατοίκους εξυπηρετούν το 32% και το υπόλοιπο 6% σε πόλεις ως 10.000 κατοίκους εξυπηρετείται από 40 ΔΕΥΑ.

Τι καλούνται να διαχειριστούν αυτές οι εταιρικές μορφές; Με βάση στοιχεία του ΙΓΜΕ από το 1996, το σύνολο των υδατικών πόρων της χώρας, επιφανειακών και υπόγειων, εκτιμάται ότι είναι της τάξης των 69 δισεκατομμυρίων κυβικών μέτρων, από τα οποία τα 49 είναι επιφανειακά και τα 20 υπόγεια νερά (ΙΓΜΕ 1996). Τα στοιχεία δείχνουν μεγάλες ετήσιες διακυμάνσεις στις επιφανειακές απορροές, από τις αντίστοιχες διακυμάνσεις των ετήσιων βροχοπτώσεων.

Οι επιστήμονες μας καλούν να λάβουμε υπόψη μας ότι τα 2/3 των συνολικών αναγκών της χώρας σε νερά καλύπτουν οι υπόγειοι υδροφόροι. Με εξαίρεση το λεκανοπέδιο Αθηνών (που την περίοδο 1990-1995 και 2000-02 αντλούσε υπόγεια νερά) και το Δήμο Θεσσαλονίκης, οι υπόλοιποι Δήμοι της χώρας καλύπτουν τις ανάγκες ύδρευσης από υπόγεια νερά και επικουρικές ανάγκες από τα επιφανειακά. Οι απολήψεις υπόγειων νερών αγγίζουν ετησίως τα 3,5 δισεκατομμύρια κυβικά μέτρα. Ένα τελευταίο νούμερο, για να μην σας κουράζω: ο συνολικός αριθμός των γεωτρήσεων που εκμεταλλεύονται υπόγεια νερά, κατ’ εκτίμηση είναι από 190.000 έως και 270.000.

Τι έχει προκύψει, τώρα, όσον αφορά την ποιότητα αυτών των υδάτων; (Και θυμίζω, εδώ, πως για τον έλεγχο της ποιότητας του πόσιμου νερού εκδόθηκε η Κ.Υ.Α. Υ2/2600/2001 σε συμμόρφωση προς την Οδηγία 98/83/ΕΚ του Συμβουλίου). Το 48% του συνολικού υπόγειου νερού της χώρας χαρακτηρίζεται γενικά από καλής έως εξαιρετικής ποιότητας νερά. Το 27% του συνολικού υπόγειου νερού, είναι διαταραγμένης ποιότητας και κατά περίπτωση ακατάλληλο για αρκετές χρήσεις λόγω φυσικών αιτιών και κυρίως ανθρωπίνων δραστηριοτήτων. Το υπόλοιπο των υπόγειων νερών θεωρείται μέτριας κατάστασης επιδεχόμενο βελτίωσης αλλά –ας το προσέξουμε αυτό- και πιθανής επιδείνωσης από τις εστίες ρύπανσης ή υπεράντλησης.

Αγαπητοί συνάδελφοι, 

Πριν από δυόμιση μήνες, στις 4 Μαρτίου, ο αρμόδιος υπουργός ΠΕΧΩΔΕ παρουσίασε το εθνικό πρόγραμμα διαχείρισης και προστασίας των υδάτινων πόρων όπου, μεταξύ άλλων, προβλέπεται ο καθορισμός της τιμής του νερού για όλες τις χρήσεις μέσω της σχέσης κόστους-οφέλους όπως και η αναβάθμιση των δικτύων πληροφοριών για τα νερά και το περιβάλλον. Για να γίνουν πράξη οι γενικές αυτές κατευθύνσεις τιμολογιακής πολιτικής, είναι απαραίτητη η ουσιαστική συμβολή της Αυτοδιοίκησης, με ανάληψη ενεργειών και υποβολή προτάσεων, ώστε να επιτευχθεί

· συντονισμός των εκπροσώπων της, σε επίπεδο υδατικών περιφερειών για επανακαθορισμό και εξειδίκευση χρήσεων νερού 

· προσδιορισμός της κανονικής παροχής κατανάλωσης ανά χρήση

· εφαρμογή μέτρων εξοικονόμησης νερού σε όλα τα επίπεδα άντλησης

· διερεύνηση οικονομικών επιπτώσεων στις πιο ευπαθείς κοινωνικές ομάδες και λήψη μέτρων προσαρμογής

· πρόσβαση στο εθνικό δίκτυο περιβαλλοντικών και υδρολογικών πληροφοριών για ανάκτηση ή υποβολή σχετικών δεδομένων

· ενημέρωση, προς τις τοπικές κοινωνίες επί των προβλημάτων των υδατικών πόρων για τον υπολογισμό του περιβαλλοντικού κόστους. 

Μέσω αυτών θα μπορούσε κατ’ αρχή να προωθείται η κεντρική ιδέα για την ανάκτηση του κόστους υπηρεσιών ύδατος, η ανάγκη δηλαδή υιοθέτησης ενός μοντέλου για βιώσιμη οικολογική οικονομία με περιορισμό της σπατάλης των φυσικών πόρων και προστασία από τη ρύπανση. 
Ταυτόχρονα, θα πρέπει να δίνουμε, αγαπητοί συνάδελφοι, μεγάλη προσοχή στον τακτικό υδροχημικό έλεγχο των νερών ειδικά της ύδρευσης.

Οι Δήμοι οφείλουν να προβούν σε σειρά δράσεων ώστε να βοηθήσουν στην εκπόνηση των σχεδίων διαχείρισης και στην εξασφάλιση ποσοτήτων καλής κατάστασης νερών για την κάλυψη των αναγκών των κατοίκων. Δεδομένης της καθυστέρησης των υπηρεσιών, οι συμβάσεις της ΚΕΔΚΕ με το ΙΓΜΕ και την ΕΔΕΥΑ θα βοηθήσουν σημαντικά στο θέμα της οργάνωσης, της καταγραφής των δεδομένων και των αναγκών των Δήμων.
Παράλληλα, για τη διετία 2008-2009, οι Δήμοι έχουν σημαντικό έργο μπροστά τους:
· Να απογράψουν τα έργα υδροληψίας, τα υδατικά συστήματα που ήδη χρησιμοποιούν, των πηγών των γεωτρήσεων και των υγροτόπων
· Να οριοθετήσουν τις ημερήσιες ποσότητες για κάλυψη των αναγκών χρήσεων στα όρια των Δημ. Διαμερισμάτων (πραγματικές τιμές)
· Να εντοπίσουν και να προτείνουν νέους υδροφόρους καλής ποιοτικής κατάστασης για χρήση σε μελλοντική περίοδο αναγκών
· Να αποτυπώσουν τις περιοχές όπου οι υδροφόροι είναι είτε ποσοτικά ελλειμματικοί είτε κακής ποιοτικής κατάστασης
· Να καταγράψουν όλες τις εν δυνάμει ρυπαντικές δραστηριότητες και τα σημεία εκπομπής τους στα υδατικά συστήματα
· Να διενεργούν συστηματικούς υδροχημικούς ελέγχους όλων των σημείων υδροληψίας και όσων προκαλούν υποβάθμιση της ποιότητας
· Να ενημερώνουν τους πολίτες για τα προβλήματα και να συμμετέχουν στις επιτροπές για τα σχέδια διαχείρισης, με προτάσεις και δεδομένα πραγματικά και επίκαιρα. 
· Η νομοθεσία προβλέπει τα οικονομικά κίνητρα και τα μέσα (κυρώσεις, τιμολόγηση) για την ανάκτηση του κόστους των υπηρεσιών ύδατος, οι χρήστες και οι ρυπαντές θα συμβάλουν οικονομικά ώστε το 2010 σε κάθε λεκάνη απορροής να έχουν επιτευχθεί οι στόχοι των σχεδίων. 

Η σημερινή τιμολογιακή πολιτική νερού, τις περισσότερες φορές δεν καλύπτει το πραγματικό οικονομικό κόστος της ύδρευσης. Αυτό πρέπει να αλλάξει για να ανακτηθεί το κόστος του νερού, αλλά και το κόστος για την υποβάθμιση του περιβάλλοντος και των φυσικών πόρων. 

Η αντίληψη ότι πρέπει να περιορισθεί η σπατάλη νερού κάθε μορφής πρέπει να εμπεδωθεί, όπως και η ευθύνη των πολιτών για τις συνέπειες της σταθερής ρύπανσης των υδροφόρων, που πρέπει να σταματήσει και να γίνει αποδεκτή η ανάγκη βελτίωσής τους, εφαρμόζοντας την αρχή «ο ρυπαίνων πληρώνει.»
Αγαπητοί συνάδελφοι,

Επειδή θεωρείται βέβαιο ότι στο άμεσο μέλλον θα επιβληθεί και τέλος χρήσης του νερού, θα πρέπει να περιοριστεί ο άσκοπος χρόνος άντλησης για την άρδευση, (υπολογίζεται στο 20%), όπως και οι απώλειες νερού περίπου στο 50%. Πρέπει να συζητηθούν σε τοπικό επίπεδο όλες οι αιτίες της ποιοτικής μεταβολής, όπως και η ανάγκη επιβολής περιορισμών κατά περιοχές, όπου τα ισοζύγια νερού είναι ελλειμματικά. 

Εμείς, ως Αυτοδιοίκηση, έχουμε μεγάλες δυνατότητες να οδηγήσουμε τους συμπολίτες μας στην κατανόηση των προβλημάτων, ώστε να αντιμετωπίσουμε τα πράγματα χωρίς σοβαρές αντιδράσεις.

Ειδικής, και αυτονόητης, σημασίας θέμα είναι η ρύπανση των υδροφόρων συστημάτων. Μια πραγματικά ωρολογιακή βόμβα πάνω στην οποία καθόμαστε όλοι, ως χώρα και ως πλανήτης. Οφείλουμε να ξαναδούμε μια προς μια τις ανθρώπινες δραστηριότητες που οδηγούν στη ρύπανση: από τις γεωργικές και κτηνοτροφικές δραστηριότητες μέχρι τις  ανεξέλεγκτες χωματερές και βέβαια τις βιομηχανικές δραστηριότητες και τις κακές κατασκευές των γεωτρήσεων.
Οφείλουμε να μην ξεχνάμε πως όλες οι εγκαταστημένες δραστηριότητες παράγουν απόβλητα, και ότι η ρύπανση των υπόγειων νερών απαιτεί χρονικό διάστημα εμφάνισης. Η ρύπανση των επιφανειακών νερών εντοπίζεται εύκολα, η δε αποκατάσταση μπορεί να γίνει σχετικά γρήγορα με την διακοπή ρίψης αποβλήτων του ρυπαντή και λήψη μέτρων καθαρισμού των ρεμάτων. Αντίθετα, στα υπόγεια νερά είναι πολύ δύσκολος ο εντοπισμός του είδους και προέλευσης του ρύπου και δυσκολότερο να αντιμετωπιστεί, γιατί μπορεί να διατηρηθεί σε ψηλά επίπεδα και επί δεκαετία.

Ο πιο διαδεδομένος ρυπαντής των υπόγειων νερών είναι το άζωτο με την μορφή της νιτρικής ρίζας ΝΟ3. Οφείλεται στις αγροτικές δραστηριότητες, αλλά και στην ελεύθερη απόρριψη κτηνοτροφικών και αστικών αποβλήτων. 

Είναι απαραίτητο σε κάθε Δημοτικό Διαμέρισμα να καταγραφούν όλες οι εν δυνάμει εστίες ρύπανσης και οι δραστηριότητες των εγκαταστάσεων, η περίοδος λειτουργίας, το μέγεθος της εγκατάστασης και της παραγωγής, το είδος των αποβλήτων, η ύπαρξη και η λειτουργία βιολογικού καθαρισμού, ο τρόπος διάθεσης των αποβλήτων, ο υπεύθυνος παραγωγής. 

Αγαπητοί συνάδελφοι,

Είμαστε υπεύθυνοι, ως Αυτοδιοίκηση, για τη λήψη κάθε μέτρου που θα διασφαλίζει κανονική παροχή υγιεινού νερού σε μόνιμη βάση, δηλαδή νερό με ενδεδειγμένη ποιότητα και σε επαρκή ποσότητα για τις ανάγκες του υδρευόμενου πληθυσμού. Στις δικές μας αρμοδιότητες εμπίπτει

α) η λήψη μέτρων για βιώσιμη χρήση του υδρευτικού νερού 

β) η μελέτη, κατασκευή, λειτουργία, συντήρηση και υγειονομική αναγνώριση των συστημάτων ύδρευσης και 

γ) η επεξεργασία του πόσιμου νερού και η παρακολούθηση της ποιότητάς του με διενέργεια ελεγχόμενων εργαστηριακών αναλύσεων, 
Σε αυτό το πλαίσιο, οι Οργανισμοί Τοπικής Αυτοδιοίκησης, συμμετέχοντας στο Εθνικό Συμβούλιο Υδάτων και στα Περιφερειακά Συμβούλια, οφείλουμε να αναπτύξουμε δράσεις ώστε τα διαχειριστικά σχέδια να αντιστοιχούν στην επάρκεια των πόρων και στον περιορισμό της αλόγιστης άντλησης, ώστε να μην στερεύσουν οι πηγαίες αναβλύσεις, να μην ταπεινώνεται η στάθμη των υπόγειων νερών πέραν του ορίου της ετήσιας αναπλήρωσης, να μην μειώνεται η απορροή των ποταμών, να μην περιορίζεται η υδατική επιφάνεια λιμνών και υγροτόπων, να σταματήσει η υφαλμύρωση των υδροφόρων.

Παράλληλα, οφείλουμε να είμαστε προσεκτικοί στην χορήγηση έγκρισης για κατασκευές νέων γεωτρήσεων, τηρώντας σχολαστικά τα περιοριστικά ή απαγορευτικά μέτρα, ειδικά σε περιοχές με ελλειμματικό ισοζύγιο υπόγειων νερών. Οι επιστήμονες μας κρούουν τον κώδωνα του κινδύνου: η ανόρυξη νέων γεωτρήσεων επιβαρύνει την υφιστάμενη κατάσταση.

Πρέπει να γίνει σαφές ότι η ποιοτική κατάσταση των υδροφόρων δύσκολα αποκαθίσταται, επομένως μελλοντικά σε πολλούς Δήμους της Ελλάδας το νερό ύδρευσης θα έχει τεράστιο κόστος γιατί ή θα πρέπει να μεταφέρεται με μεγάλου μήκους δίκτυα ή να εγκατασταθούν μόνιμα συστήματα διύλισης και καθαρισμού ( ταχυδιυλιστήρια, αφαλατωτήρια).

Οι Δημοτικές επιχειρήσεις ύδρευσης και αποχέτευσης, πρέπει να αναπτυχθούν και να οργανωθούν με μέσα και προσωπικό, για να πρωταγωνιστήσουν στα θέματα που αφορούν το νερό, στην προστασία και διαχείριση του, δεδομένου ότι οι κλιματικές αλλαγές, τα συγκρουόμενα συμφέροντα των χρήσεων νερού και οι κοινωνικές συνθήκες θα παράγουν νέα και δύσκολα προβλήματα, που θα καθιστούν την αειφορία του νερού σχεδόν αδύνατη για τις μελλοντικές γενεές και για την ανάπτυξη της χώρας.

